PRÍPRAVA UČITEĽA NA VYUČOVACIU HODINU Z PREDMETU TECHNIKA

Prípravu na vyučovaciu hodinu (jednotku) z predmetu Technika, považujeme za potrebnú a žiadúcu. Učiteľ sa na vyučovanie predmetu pripravuje. Z didaktického hľadiska sa rozoznáva krátkodobá a dlhodobá príprava.


Krátkodobá príprava je taká, pri ktorej si učiteľ premyslí:
· koho bude učiť,
· ako bude v danej konkrétnej triede učiť,
· čo bude učiť,
· akým spôsobom bude učiť,
· aké pomôcky bude potrebovať. 

Pripraviť vyučovaciu hodinu tak, aby učiteľ efektívne využil vyučovací čas, spravidla 45 minút, je potrebné pre všetkých učiteľov. Každá vyučovacia hodina je iná, určitým spôsobom jedinečná, pokiaľ má učiteľ k danému predmetu vzťah. 


Návrh štruktúry základnej vyučovacej jednotky
	
Vyučovacia hodina čiže jednotka by mala spĺňať určité kritéria. V prvom rade ide o splnenie výchovného a vzdelávacieho cieľa. Základná vyučovacia jednotka obsahuje nasledovné časti:

1. organizačná príprava – je to úvodná časť hodiny, pri ktorej učiteľ zisťuje prítomnosť žiakov, ich zdravotný stav, vhodnosť pracovného oblečenia a celkove zisťuje podmienky na prácu. V tejto časti učiteľ skontroluje, či žiaci dodržujú stále pracovné miesto, ktoré im bolo odporučené napr. z ergonomických dôvodov, z hľadiska ich vzrastu alebo pracovnej disciplíny.

2. úvodná inštruktáž (motivácia) – v tejto časti sa učiteľ musí preukázať ako odborník, aby mohol žiakov upútať, motivovať. Vhodnou motiváciou pripraví žiakov na cieľavedomú a uvedomelú prácu. Môže nadviazať na skôr osvojené učivo, prípadne využije motiváciu z inej oblasti, napríklad rozpovedanie nejakého príbehu, blížiace sa sviatky, film a pod. Rozhovorom alebo praktickou ukážkou žiak získava nové poznatky. Predmet Technika je predmet trochu odlišný od iných predmetov. Preto musí učiteľ inak postupovať pri výučbe. Musí spájať teoretické poznatky s praktickými činnosťami tak, ako to určujú učebné osnovy predmetu. Je známe, že ak žiak pozná cieľ práce, cieľ pracovnej činnosti, je tým vnútorne motivovaný a zapája sa do jednotlivých činností vyučovacieho procesu inak. Úvodná inštruktáž by nemala zaberať viac ako 1/5 času z vyučovacej jednotky a mala by obsahovať:
· informáciu, čo sa bude robiť a čo sa má dosiahnuť,
· rozbor technickej dokumentácie alebo úžitkového predmetu,
· oboznámenie s technickými vlastnosťami materiálov, s ktorými bude žiak pracovať,
· poučenie o pomôckach a nástrojoch,
· opis pracovného postupu a jeho názorné predvedenie,
· poučenie o bezpečnosti a hygiene práce,
· kontrolu, či žiaci pochopili a budú vedieť samostatne pracovať,
· informáciu o kritériách hodnotenia a práce na predmete a informáciu o požiadavkách na správanie.


3. príprava na prácu – je považovaná za dôležitú etapu vyučovacej hodiny. V tejto časti hodiny učiteľ učí žiaka systematickej práci, učí ho mať na svojom pracovnom mieste poriadok, učí ho pripraviť si materiál a pomôcky tak, aby počas práce nerušil spolužiakov.

4. samostatná práca žiakov – táto časť vyučovacej hodiny je hlavnou časťou vyučovania, venuje sa jej najviac času. Na jej začiatku treba prekontrolovať, či žiaci majú vhodné podmienky na prácu a môžu s prácou začať. Pri riadení práce žiakov učiteľ uplatňuje metódu priebežnej alebo individuálnej inštruktáže. Táto časť hodiny môže byť zameraná na nácvik praktických zručností, na získanie nových vedomostí z oblasti techniky, technických materiálov (vlastnosti materiálov), práce s odbornou literatúrou alebo na prehlbovanie a upevňovanie už prebratého učiva.

5. záverečná časť – je časť určená na kontrolu výsledkov učebného procesu. Musí obsahovať hodnotenie práce jednotlivých žiakov alebo skupín, zovšeobecnenie ich skúseností z práce ako spätná väzba pre učiteľa. Táto časť hodiny je dôležitá aj z hľadiska úpravy pracovného prostredia pre samotných žiakov, ktorí ďalšie vyučovanie zotrvávajú v učebni, t.j. v triede. Musia si odložiť pomôcky a nástroje, upratať pracovné miesta. Učiteľ skontroluje zdravotný stav žiakov. Rozhovor učiteľa so žiakmi môže vyústiť aj do vnútornej motivácie žiakov pre ďalšiu vyučovaciu hodinu.



Príklad prípravy vyučovacej hodiny

Dátum:
Trieda (ročník): 
Tematický celok: 
Téma: 
Úžitkový predmet (produkt): 
Materiál: 
Nástroje a pomôcky: 
Teoretické poznatky o nástrojoch a pomôckach:
Teoretické poznatky o materiáloch:
Výchovný cieľ: 
Vzdelávací cieľ: 
Príprava na vyučovaciu jednotku: 
Štruktúra vyučovacej hodiny: 
Záver:




Príklad prípravy vyučovacej hodiny

Dátum:
Trieda (ročník): 4.
Tematický celok: Základy konštruovania
Téma: Naša ulica
Úžitkový predmet: dom z kartónu
Materiál: kartónové škatule, farebný papier
Nástroje a pomôcky: lepidlo, štetec, ceruzka, nožnice, nôž, podložka, navlhčovač, handrička, vzorové predmety. 

Teoretické poznatky o nástrojoch a pomôckach:
lepidlo – vhodná je lepiaca pasta Drago, lepidlo Herkules a lepidlá zasúvateľné v tyčinkách. Pri tekutom lepidle je vhodné pri nanášaní štetec.
ceruzka – na kreslenie. Vyrábajú sa tri stupne podľa tvrdosti: mäkká, stredná a tvrdá.
nožnice – na oddeľovanie materiálu strihaním. Skladajú sa z dvoch ramien, ktoré sú spojené nitom alebo skrutkou. Okolo nich sa otáčajú ramená, ktoré strihajú, sú zakončené ostrými alebo zaoblenými hrotmi. Oválne očká slúžia na zachytenie prstami. Pri vystrihovaní kruhu nožnice neotáčame ale pohybujeme materiálom.
nôž – na oddeľovanie väčších kusov papiera, na rezanie kartónu alebo lepenky. Skladá sa z rukoväte a z čepele, ktorá má na jednej strane ostrie.
navlhčovač – skladá sa z bakelitovej misky, v ktorej je navlhčený molitan (plast – polyuretán).
handrička – slúži na uhladzovanie papiera, aby sa vytlačili všetky vzduchové bubliny. 

Teoretické poznatky o materiáloch:
Papier je tenký, hladký, plošný materiál, vyrábaný zhutnením vlákna. Použité vlákna sú obvykle prírodné vyrábané z drevoviny, polodrevoviny alebo z celulózy. Pri jeho výrobe sa môžu pridávať ďalšie vlákna, buď živočíšneho pôvodu, syntetické vlákna alebo sa môže pridať v určitom pomere textil a odpadový papier.  
Etapy výroby papiera:

1. proces prípravy papieroviny – napučanie, rozvláknenie, mletie, glejenie, farbenie a čistenie,
2. premena papieroviny na papier – filtrácia, odvodňovanie lisovaním, valcovaním, sušením, vlhčením a navíjaním,
3. proces úpravy papiera a jeho spracovanie na výrobky – prevíja, hladenie, razenie, leštenie, pozdĺžne a priečne rezanie, natieranie a spracovanie na výrobky.

Výchovný cieľ: Hospodárne pracovať s papierom a kartónom. Skrášľovať životné prostredie.

Vzdelávací cieľ: Poznať papier a kartón ako technický materiál, poznať ich technológie spracovania – meranie, obrysovanie, strihanie, rezanie, prekladanie, lepenie. Naučiť sa z čoho a ako sa vyrába papier. Naučiť sa zostaviť model domu.

Príprava na vyučovaciu jednotku: pracovné miesta sú prikryté novinovým papierom, žiaci majú pripravené kartónové škatule, podložky a pomôcky. Učiteľ má pripravený materiál na prácu, vzorový úžitkový predmet a postup zhotovenia úžitkového predmetu v jednotlivých fázach zhotovenia na magnetickej tabuli.

Štruktúra vyučovacej hodiny: na začiatku vyučovacej hodiny sú žiaci oboznámení s cieľom a úlohami hodiny.
Motivácia:
Deti dám vám hádanku: ktoré zviera nosí svoj dom celý život na pleciach? Slimák. Načo slúži taký dom? Slimák sa schová doň. Keď mu hrozí nebezpečenstvo, keď si chce oddýchnuť, načerpať silu a pod. Všetky zvieratá majú svoje domčeky – noru, brlohy, hniezda atď. Kam sa schovávajú ľudia? Do bytov, panelákov, rodinných domov a pod. 

V ďalšej fáze vyučovacieho procesu budem pokračovať:

· ukážem niekoľko modelov budov, ktoré som pripravila. Zdôrazním, že budeme okná a dvere lepiť z farebných papierov.
· v krátkosti im urobím ukážku práce s papierom. Tvorenie hrán na papieri a kartóne rôznej hrúbky. Žiaci utvoria hrany na pripravených kúskoch rôzneho druhu papiera. Zopakujú si a presvedčia sa, že tenký papier stačí preložiť a zaryhovať nechtom, hrubší pravítkom a kartón treba najprv narezať podľa čiary a potom prekladať. 
· pri zhotovení domu budú žiaci postupovať podľa návodu: 

· odmerajú výšku domu, narysujú čiary, vystrihnú a zlepia spodnú časť domu,
· narysujú strechu, narežú a utvoria hrany a strechu zlepia,
· nalepia strechu na spodnú časť domu,
· vystrihnú z farebného papiera okná a dvere a nalepia ich na hotový dom.

Žiaci môžu pracovať vo dvojiciach, aby si mohli pomáhať. V priebehu celej vyučovacej hodiny je potrebné sledovať prácu žiakov, dodržiavať hygienu a bezpečnosť pri práci s nožom a nožnicami a dodržiavať zásadu hospodárnosti s materiálom.

V záverečnej časti vyučovacej hodiny sa zhodnotí výsledok žiackej práce, vytvorí sa projekt napr. dediny, sídliska, urobí sa rozhovor o skrášľovaní svojho bydliska. Po vyhodnotení žiackych prác, žiaci si upracú pracovné miesto, t.j. odložia pracovné nástroje a pomôcky a odložia zvyšky použitého materiálu.  












TVORBA TEMATICKÉHO VÝCHOVNO–VZDELÁVACIEHO PLÁNU PREDMETU

Tematický plán nie je predpísanou pedagogickou dokumentáciou školy. Patrí však k povinnosti učiteľa tvoriť ho, a tak sa pripravovať na vyučovací proces. Je daný pracovným poriadkom určeným pre pedagogických zamestnancov. 
Tematický plán predmetu - je pedagogický dokument, ktorý po odporučení predmetovou komisiou na nižšom sekundárnom stupni vzdelávania sa stáva záväzným dokumentom pre vyučovanie príslušného vyučovacieho predmetu. 
Na začiatku školského roka sa pre každý predmet vypracováva tematický plán, ktorý obsahuje učivo jedného ročníka časovo rozvrhnuté na jednotlivé týždne a pre konkrétnu triedu na celý školský rok. V ňom je konkretizované učivo tak ako je uvedené v tematických celkoch učebných osnov. 
Musí obsahovať povinné učivo (základné) a učivo voliteľné (alternatívne), t.j. to, ktoré učiteľ považuje za vhodné zaradiť vzhľadom na materiálno – technické podmienky školy, vzhľadom na záujmy žiakov a vzhľadom na učiteľa. 
Tvorba tematického plánu je druh plánovania činnosti učiteľa. Plánovanie je proces, pri ktorom si učiteľ vo väčšej miere uvedomuje:
· čo potrebuje na výkon svojej práce,
· ako svoju prácu uskutoční,
· k akým výsledkom sa má dopracovať.

Tematický plán predstavuje dlhodobé plánovanie. Usmerňuje učiteľov k poznaniu učebných osnov a štandardov. Zvlášť je dôležitý pre začínajúcich učiteľov a nekvalifikovaných učiteľov. 

[bookmark: _GoBack]Tematický plán si vypracováva učiteľ sám alebo ho vypracovávajú učitelia vyučujúci ten istý predmet spoločne v rámci komisie (predmetová komisia). Je vhodné, ak učiteľ nahliadne do tematického plánu z predchádzajúceho roka a skontroluje poznámky v ňom. Ide o to, aby sa učiteľ vyvaroval chýb a nedostatkov, ktoré sa vyskytli v minulom roku, a aby ho vytvoril tak, aby spĺňal kritéria učebných osnov, a tiež pedagogicko – organizačných pokynov pre základné a stredné školy, ktoré vydáva Ministerstvo školstva, vedy, výskumu a športu Slovenskej republiky (MŠVVaŠ SR) pre každý nový školský rok. V praxi sa stáva, že niektorí učitelia sporadicky len prepíšu, resp. odpíšu tematický plán z predchádzajúceho roka. Nie je to dobrý prístup zo strany učiteľa z dôvodu nových informácií, ktoré sa vyskytli v priebehu predchádzajúceho školského roka, a ktoré treba aplikovať do plánu, a tým aj do vyučovacieho procesu. Zvlášť sa to týka technicky orientovaných  predmetov na základných školách. Technika neúprosne ide dopredu, nové informácie sa objavujú v knižných publikáciách a hlavne na internete. Treba zvážiť čo zaradiť do plánu, čo je aktuálne, čo je prioritou pri vzdelávaní mladej generácie.
Ich tvorbou sa viac uplatňujú medzipredmetové vzťahy vo vyučovacom procese, poznanie cieľov učenia, príprava materiálu, učebných pomôcok a pracovných nástrojov a ďalších pomôcok. S plánom by mali byť oboznámení aj žiaci, pre ktorých ich poznanie môže byť zároveň vnútornou motiváciou pre napr. domácu prípravu. 

V tematických plánoch technicky orientovaných predmetov sú spravidla zaradené aj exkurzie. Zaraďujú sa tiež do celoškolských plánov. Ich zabezpečenie je niekedy obtiažne, vyžaduje dlhšie obdobie na ich realizáciu. Učiteľ si musí naplánovať kedy ich zaradí, či pred preberaním daného učiva alebo napr. po prebratí tematického celku. 
Predmetová komisia môže odporučiť prípadne neodporučiť vypracovaný tematický plán. Ak neodporučí spravidla ide o odporučenie doplniť základné učivo na podmienky danej školy. Predmetovou komisiou odporučený tematický plán schvaľuje riaditeľ školy. On ho schvaľuje po prerokovaní na pedagogickej rade. 

Pri tvorbe tematického plánu treba dodržiavať určitý postup. V prvom rade treba uskutočniť:

· analýzu výsledkov vyučovania a plnenia tematického plánu za predchádzajúci školský rok,  
· preštudovať a  oboznámiť sa s pedagogicko – organizačnými pokynmi Ministerstva školstva, vedy, výskumu a športu Slovenskej republiky,
· preštudovať učebné osnovy daného vyučovacieho predmetu,
· preštudovať učebné osnovy predmetu v nižšom a vyššom ročníku, ak nadväzuje predmet na predmet z nižšieho ročníka alebo pokračuje vo vyššom ročníku,
· preštudovať učebné osnovy príbuzných vyučovacích predmetov,
· zistiť v kalendári sviatky, prázdniny a iné udalosti, ktoré sú počas školského roka,
· uvedomiť si, pre ktorú triedu, resp. pre akých žiakov je určený plán, vzhľadom na ich vedomosti a praktické zručnosti,
· zaradiť v predmete Technika najskôr povinné učivo z učebných osnov, potom až ďalšie témy voliteľného učiva. Vychádzame z predpokladu, že počas školského roka môžu nastať situácie, napr. rôzne aktivity školy alebo chrípkové prázdniny, potom je vhodné, aby učiteľ prebral povinné učivo tak ako to vyplýva zo štandardov.
· zaradiť do plánu mimovyučovacie aktivity, ktoré bezprostredne nadväzujú na preberané učivo. K nim patrí hlavne exkurzia a vychádzka.
· vypracovaný plán predložiť na schválenie predmetovej komisii. Predmetovú komisiu tvoria učitelia 2. stupňa základnej školy. Komisia má svoj plán, podľa ktorého sa jeho činnosť riadi. Počas školského roka má spravidla štyri zasadnutia. Predseda organizuje stretnutia a riadi ich. Predmetová komisia po odsúhlasení predkladá navrhnutý tematický plán vedeniu školy na schválenie.
 
Niektorí učitelia zaraďujú do tematických plánov zásady, metódy, organizačné formy vyučovania a učebné pomôcky. Petlák (1997) odporúča, aby tematický plán obsahoval nasledovnú štruktúru:

· vyučovací mesiac,
· vyučovací týždeň,
· tematický celok a počet vyučovacích hodín, ktoré sa budú tomuto celku venovať,
· rozdelenie celku na tematické časti, t. j. rozdelenie na jednotlivé vyučovacie hodiny a počet hodín, ktoré plánujeme na jednotlivé časti učiva,
· hodiny opakovania, upevňovania a systematizácie vedomostí,
· vychádzky a exkurzie,
· stanovenie vzdelávacieho cieľa toho – ktorého celku,
· stanovenie výchovných cieľov,
· medzipredmetové vzťahy, t. j. učiteľ zvýrazní súvislosť medzi jednotlivými predmetmi,
· využitie pomôcok, ktoré sú bežne dostupné a v pláne je potrebné zvýrazniť ich včasné obstaranie,
· poznámky, do ktorých si učiteľ zaznamenáva priebeh vyučovania, pripomienky, návrhy a opatrenia do budúcnosti. 


Príklad štruktúry tematického výchovno-vzdelávacieho plánu predmetu:

Škola: ZŠ                                                                                 
Školský rok: 
Vyučujúci:                                                                               
Ročník:                                                                                  
Trieda: 
Počet vyučovacích hodín v šk. r.:                                                                                                
Počet vyučovacích hodín týždenne: 

Tabuľka Návrh tematického výchovno-vzdelávacieho plánu predmetu 

	Mesiac
	Deň/hod
	Tem. celok
	Téma

	Úžitkový predmet
	Ciele výučby
	Medzi
predm. vzťahy
	Mat.-techn. zabezpečenie
	Poznámky

	
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	






